Romāns Naudiņš

**Romāns Naudiņš** (dzimis **Romāns Ibragimovs**  Valmierā; vēlāk pieņēmis sava vectēva Jūlija dzimtas uzvārdu Naudiņš) ir azerbaidžāņu-latviešu uzņēmējs, policists un politiķis. Pārstāv Latvijas Zemnieku savienību (iepriekš Nacionālo apvienību "Visu Latvijai!"—"Tēvzemei un Brīvībai/LNNK"). 2014. gadā bijis Latvijas vides aizsardzības un reģionālās attīstības ministrs, bijis arī vairāku Saeimas sasaukumu deputāts.

## Biogrāfija
R. Naudiņš ir dzimis jauktā ģimenē: māte — latviete, tēvs — azerbaidžānis (šobrīd dzīvo Smoļenskā, Krievijā). Dzimis un audzis Valmierā. Izglītību ieguvis Valmieras Viestura vidusskolā, Selmas Policijas institūtā Vācijā un Latvijas Policijas akadēmijā. Pēc tam strādājis Valsts policijā par izmeklētāju, saņēmis virsleitanta dienesta pakāpi. Dibinājis ražošanas uzņēmumu.

Dzīvesbiedre Santa Naudiņa, ģimenē aug divi dēli.

Apbalvots ar Latvijas Valsts aizsardzības fonda "Lāčplēsis" Goda zīmi.

## Politiskā darbība
2008. gadā kļuva par īpašu uzdevumu ministra Eiropas Savienības līdzekļu apguves lietās parlamentāro sekretāru. Tāpat bijis ekonomikas un satiksmes ministra ārštata padomnieks reģionālos un sadarbības ar NVS valstīm jautājumos.

2005. gadā neveiksmīgi kandidēja Valmieras pilsētas domes vēlēšanās no apvienības "Tēvzemei un Brīvībai"/LNNK saraksta. 2006. gadā kandidēja 9. Saeimas vēlēšanās no TB/LNNK saraksta, taču netika ievēlēts. 2009. gada pašvaldību vēlēšanās tika ievēlēts Valmieras domē no "TB/LNNK/Visu Latvijai!" saraksta (bija saraksta līderis). 2010. gadā neveiksmīgi kandidēja 10. Saeimas vēlēšanās no Nacionālās apvienības saraksta, toties 2011. gada ārkārtas Saeimas vēlēšanās tika ievēlēts 11. Saeimā.

2014. gada sākumā, kamēr Einārs Cilinskis bija Vides aizsardzības un reģionālās attīstības ministrs, R. Naudiņš pildīja šīs ministrijas parlamentārā sekretāra pienākumus. Pēc E. Cilinska atstādināšanas no amata R. Naudiņš tika izvirzīts un 27. martā ievēlēts par jauno vides aizsardzības un reģionālās attīstības ministru Laimdotas Straujumas valdībā. Ministrs nesaņēma pielaidi valsts noslēpumam, ko piešķir Satversmes aizsardzībs birojs, tomēr darbu valdībā turpināja līdz tās pilnvaru beigām rudenī pēc Saeimas vēlēšanām.

Rudenī ievēlēts 12. Saeimā. 2018. gada rudenī ievēlēts arī 13. Saeimā.

2021. gada novembrī R. Naudiņš bija viens no trim Saeimas deputātiem, kas Covid-19 vakcinācijas vai pārslimošanas sertifikāta trūkuma dēļ tika atstādināts no darba Saeimā. 2022. gada janvārī, pēc sadarbspējīga sertifikāta iegūšanas, deputāts atgriezās pilnvērtīgā parlamenta darbā. 2022. gada 24. janvārī R. Naudiņš pameta Nacionālo apvienību un politiskā spēka veidoto Saeimas frakciju.

2022. gadā pievienojies Latvijas Zemnieku savienībai, īpaši izceļot atbalstu ZZS paustajai skepsei par Covid-19 ierobežošanas pasākumu stingrību. R. Naudiņš 14. Saeimas vēlēšanās kandidēja no Zaļo un Zemnieku savienības (ZZS) saraksta Vidzemes vēlēšanu apgabalā, taču netika ievēlēts. Saeimas darbā R. Naudiņš iesaistījās kā ZZS deputāta Jura Jakovina palīgs. 2025. gada pašvaldību vēlēšanās kandidēja uz vietu Valmieras novada domē no Zaļo un Zemnieku savienības saraksta, bet netika ievēlēts.

## Atsauces

## Ārējās saites

* 
* CVK profils